પોતાના સાથીદારોને કેમ્પનો ઉપરછલ્લો પરિચય આપવામાં અને તેમને ‘ચુજોવા ગોરકા’ અને ઓસ્ટ્રિયન ટેકરી સુધી લઈ જવામાં ઓસ્કર સફળ રહ્યો હતો, જ્યાં કેદીઓના મૃતદેહોને લોહીથી લથબથ ગાડાંઓમાં ભરી-ભરીને કિલ્લામા પ્રવેશદ્વાર પાસે ઊભેલા જંગલોમાં બેશરમીથી નાખી આવવામાં આવતા હતા. પાઇનવુડના એ પૂર્વીય જંગલોની ધાર પર કે જંગલોની અંદર સામુહિક કબરોમાં હજારોની સંખ્યામાં લોકો ક્યારનાયે દફન થઈ ગયા હતા! મૃતપ્રાય પ્લાઝોવની બરાબર સામે જ આવેલા એ જંગલો પણ જમીનમાં દફન થઈ ગયેલી એ પ્રજાની સાથે જ પૂર્વ દિશાએથી આવનારા રશિયનોના હિસ્સામાં જવાના હતા.